[pic] | EUROOPAN YHTEISÖJEN KOMISSIO |

Bryssel 11.3.2008

KOM(2008) 142 lopullinen

2006/0147 (COD)

KOMISSION TIEDONANTO EUROOPAN PARLAMENTILLE

EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston asetuksen antamiseksi elintarvikkeissa käytettävistä aromeista ja tietyistä ainesosista, joilla on aromaattisia ominaisuuksia, sekä neuvoston asetuksen (ETY) N:o 1576/89, neuvoston asetuksen (ETY) N:o 1601/91, asetuksen (EY) N:o 2232/96 ja direktiivin 2000/13/EY muuttamisesta

2006/0147 (COD)

KOMISSION TIEDONANTO EUROOPAN PARLAMENTILLE

EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston asetuksen antamiseksi elintarvikkeissa käytettävistä aromeista ja tietyistä ainesosista, joilla on aromaattisia ominaisuuksia, sekä neuvoston asetuksen (ETY) N:o 1576/89, neuvoston asetuksen (ETY) N:o 1601/91, asetuksen (EY) N:o 2232/96 ja direktiivin 2000/13/EY muuttamisesta

TAUSTA

Päivä, jona ehdotus on toimitettu Euroopan parlamentille ja neuvostolle (asiakirja KOM(2006) 427 lopullinen – 2006/0147(COD)): | 28. heinäkuuta 2006 |

Euroopan parlamentti antoi lausuntonsa ensimmäisessä käsittelyssä: | 10. heinäkuuta 2007 |

Muutetun ehdotuksen toimituspäivä: | 24. lokakuuta 2007 |

Neuvostossa saavutettiin poliittinen yhteisymmärrys: | 17. joulukuuta 2007 |

Neuvoston yhteinen kanta vahvistettiin: | 10. maaliskuuta 2008 |

Euroopan talous- ja sosiaalikomitea antoi lausuntonsa: | 25. huhtikuuta 2007 |

KOMISSION EHDOTUKSEN TARKOITUS

Ehdotetulla asetuksella on tarkoitus korvata nykyinen neuvoston direktiivi 88/388/ETY aromeihin liittyvän teknisen ja tieteellisen kehityksen ja Euroopan yhteisön elintarvikelainsäädännön kehittymisen huomioon ottamiseksi.

Päätavoitteena on

( selkeyttää aromeja koskevan lainsäädännön soveltamisalaa

( nykyaikaistaa aromeja koskevaa lainsäädäntöä ja mukauttaa se tieteelliseen ja tekniseen kehitykseen

( vahvistaa selkeät säännöt arviointia ja hyväksymistä varten

( parantaa kuluttajille suunnattua tiedottamista luontaisten aromien käytöstä

( mukautua asetuksen (EY) N:o 882/2004 vaatimuksiin, jotka koskevat elintarvikkeiden ja rehujen virallista valvontaa.

YHTEISTÄ KANTAA KOSKEVAT HUOMIOT

Yleinen huomautus

Komissio antaa tukensa yhteiselle kannalle, jonka neuvosto hyväksyi yksimielisesti. Se vastaa tavoitteiltaan ja lähestymistavaltaan komission alkuperäistä ehdotusta ja kuvastaa useiden Euroopan parlamentin ehdottamien tarkistusten periaatteita.

Euroopan parlamentin ensimmäisen käsittelyn tulos

Parlamentin ensimmäisessä käsittelyssä tekemät tarkistukset, jotka komissio on hyväksynyt ja jotka vastaavat yhteistä kantaa

Yhteinen kanta kuvastaa hengeltään 17:ää niistä 21:stä tarkistuksesta, jotka komissio hyväksyi kokonaan, osittain, periaatteessa tai edellyttäen, että niiden sanamuotoa muutetaan. Useimmat näistä tarkistuksista selventävät tekstiä edelleen.

Aromien hyväksyntäperusteiden osalta yhteisessä kanssa selvennetään, mitä tarkoitetaan kuluttajan harhaanjohtamisella (johdanto-osan 6 kappale), jolloin käsitellään osaa Euroopan parlamentin tarkistukseen 1 sisältyvistä näkökohdista.

Tarkistus 29 koskee luontaisten aromien pakkausmerkintöjä. Vähintään 95 prosenttia aromiosasta on saatava mainitusta lähteestä. Tämä muutos vastaa paremmin kuluttajien odotuksia, ja sen vaikutus nykykäytäntöön on vähäinen.

Tarkistuksilla 12, 24, 34 ja 35 otetaan käyttöön valvonnan käsittävä sääntelymenettely toimenpiteissä, joilla muutetaan asetuksen muita kuin keskeisiä osia sitä täydentämällä. Euroopan parlamentin, neuvoston ja komission kesken on päästy sopimukseen näistä tarkistuksista; neuvosto ja komissio ovat kuitenkin lisänneet kiireellisen menettelyn mahdollisuuden.

Komission hyväksymät Euroopan parlamentin tekemät tarkistukset, joita ei ole sisällytetty yhteiseen kantaan

Komissio oli hyväksynyt 4 tarkistusta, joita ei ole sisällytetty yhteiseen kantaan.

Tarkistukset 27 ja 28 koskevat lisä selvennyksiä asetuksen (EY) N:o 1829/2003 soveltumisalaan kuuluvien aromien pakkausmerkintöjen osalta.

Tarkistuksella 7 muutetaan asetuksen aihetta koskevan 1 artiklan sanamuotoa. Tarkistuksessa parlamentti ehdottaa, että terveyden suojelun korkea taso mainitaan ennen sisämarkkinoiden tehokasta toimintaa, sillä muutoin saattaa syntyä vaikutelma siitä, että ihmisten terveyden suojelu olisi toissijaista sisämarkkinoiden toimintaan nähden.

Tarkistus 15 koskee ”soveltuvan fysikaalisen prosessin” määritelmää luontaisten aromiaineiden tai aromivalmisteiden tuotannon osalta. Tarkistuksella parlamentti halusi välttää sen, että perinteiset valmistusprosessit voitaisiin katsoa soveltumattomiksi fysikaalisiksi prosesseiksi. Komissio hyväksyi tämän tarkistuksen, koska se selventää tilannetta ja epävarmoissa tapauksissa voidaan tehdä komiteapäätös.

Komission muutetun ehdotuksen ja neuvoston yhteisen kannan väliset erot

Lukuun ottamatta komission kantaa tarkistuksiin 7, 15, 27 ja 28 (ks. edellä) komission ja neuvoston näkemykset eivät eroa toisistaan.

Komission kanta neuvoston ehdottamiin uusiin säännöksiin

Neuvosto on lisännyt useita uusia säännöksiä. Useimmilla pyritään edelleen selventämään tekstiä, tai ne vastaavat komission alkuperäisen ehdotuksen yleistä tavoitetta. Tämän vuoksi komissio voi hyväksyä kyseiset tarkistukset.

Johdanto-osan 5a kappaleessa (uusi) selvitetään ”raakojen elintarvikkeiden” ja ”koostamattomien elintarvikkeiden” merkitystä; ehdotettua asetusta ei sovelleta näihin.

Johdanto-osan kappaleessa 8a (uusi) perustellaan riskipohjaista lähestymistapaa, kun vahvistetaan mahdollisesti aromeihin sisältyvien 5 artiklassa tarkoitettujen toksikologisen riskin aiheuttavien aineiden enimmäismääriä. Lisäksi siinä korostetaan tuottajien vastuuta tällaisista aineista.

1 artiklassa selvennetään periaatetta, joka jo sisältyy yleiseen elintarvikelainsäädäntöön (asetus (EY) N:o 178/2002) ja jonka mukaan aromeja koskevissa säännöissä otetaan soveltuvin osin huomioon ympäristön suojelu. Tällä muutoksella myös taataan yhdenmukaisuus elintarvikelisäaineita ja elintarvike-entsyymejä koskevan asetusehdotuksen ja elintarvikelisäaineita koskeviin ehdotuksiin tehtyjen, tähän liittyvien Euroopan parlamentin tarkistusten välillä.

3 artiklan 2 kohdan c alakohdassa lisätään luontaisen aromiaineen määritelmään se, että ne vastaavat luontaisesti esiintyviä ja luonnossa havaittuja aineita. Näin vältetään se, että tietyt aromiaineet, joita ei esiinny kasvi- tai eläinperäisissä aineissa vaan joita tuotetaan keinotekoisilla entsyymiprosesseilla, voitaisiin katsoa luontaisiksi.

Yhteisen kannan 3 artiklan 3 kohdassa täydennetään komission ehdotuksen mukaisesti aromien valmistuksessa elintarvikkeina pidettävien raaka-aineiden määritelmää lisäämällä siihen, että määritelmää sovelletaan ainoastaan käsillä olevaan asetukseen.

Uudessa 4 a artiklassa selvennetään, että aromeja ja/tai elintarvikkeita, joissa on käytetty aromia, ei saa saattaa markkinoille, jos aromi tai sen käyttö ei ole ehdotetun asetuksen mukaista.

7 artiklan 2 kohdassa, 18 artiklan 4 kohdassa ja 19 artiklassa lisätään kiireellisen menettelyn mahdollisuus valvonnan käsittävään sääntelymenettelyyn.

Selkeyden vuoksi tulkintapäätökset on siirretty 2 ja 3 artiklasta uuteen erilliseen 11 artiklaan.

12, 13 ja (uusi) 15 artikla tuovat lisä selvennystä pakkausmerkintävaatimuksiin, ja niillä ehdotus saatetaan vastaamaan elintarvikelisäaineita ja elintarvike-entsyymejä koskevia ehdotuksia.

14 artiklan 4 kohta koskee luontaisten aromien pakkausmerkintöjä. Enintään 5 prosenttia muista raaka-aineista saadusta aromiaineksesta voi olla muuta kuin mainitun raaka-aineen aromin tuottavaa.

Liitteessä III olevassa A osassa aloiini ja kumariini ovat edelleen mukana luettelossa niistä aineista, joita ei saa lisätä elintarvikkeisiin sellaisenaan, kuten jo nykylainsäädännössä on vahvistettu. Aloiinin mahdollista karsinogeenisuutta koskeva tieteellinen selvitystyö on yhä kesken, ja on ilmaistu huolta siitä, että kumariinialtistus voi jo nyt olla liian suuri sellaisten elintarvikeainesosien kautta, joilla on aromaattisia ominaisuuksia (kaneli).

Liitteessä III oleva B osa:

- Oikeasuhtaisuuden vuoksi on otsikossa selvennetty, että enimmäistasoja ei sovelleta koostettuihin elintarvikkeisiin, jotka valmistetaan ja nautitaan samalla paikalla (ravintola) , eivät sisällä lisättyjä aromeja ja sisältävät ainoastaan yrttejä ja mausteita elintarvikeainesosina, joilla on aromaattisia ominaisuuksia.

- Tiettyihin elintarvikeluokkiin on lisätty kumariinin enimmäistasot.

- Teucrin A:n enimmäismäärää alkoholijuomissa on kasvatettu 2:sta 5:een mg/kg karvaanmakuisissa alkoholijuomissa ja likööreissä, joissa on karvas maku. Tämä muutos tehtiin Italian pyynnöstä, joka oli tuonut esille huolen siitä, että ilman tätä muutosta eräitä Italian paikallisia perinteisiä juomia ei enää voitaisi pitää markkinoilla. Komissio voi hyväksyä tämän enimmäismäärän nostamisen, sillä näillä alkoholijuomilla on vähäinen vaikutus kokonaisaltistukseen teucrin A:lle.

Yhteisen kannan hyväksymisessä esiintyneet merkittävät ongelmat

Direktiivissä 88/388/ETY vahvistetaan kumariinin enimmäistasot elintarvikkeissa. Komissio ei sisällyttänyt kumariinin enimmäistasoja ehdotukseensa uudeksi asetukseksi, sillä Euroopan elintarviketurvallisuusviranomaisen (EFSA) 6. lokakuuta 2004 antamassa lausunnossa todettiin, että kyseisen aineen saanti ei ollut huolestuttavaa siedettävään päiväsaantiin (TDI) nähden. Saksan toimittamat uudet analyysitiedot osoittivat, että todelliset tasot eräissä elintarvikkeissa, joihin lisätään kanelia, ovat paljon korkeammat kuin nykyiset enimmäistasot, ja että siedettävän päiväsaannin ylitys on todennäköistä. Tämän vuoksi Saksa pyysi enimmäistasojen palauttamista.

Jäsenvaltiot hyväksyivät tämän. Suurta huolta oli kuitenkin siitä, miten liian tiukat tasot vaikuttaisivat perinteisiin kanelia sisältäviin tuotteisiin. Komissio järjesti kaksi teknistä tapaamista jäsenvaltioiden asiantuntijoiden ja sidosryhmien kanssa; näiden kuulemisten perusteella määritettiin mahdolliset enimmäistasot

Elintarviketurvallisuusviranomaisen lausunto annettiin lokakuussa 2004, ja sen jälkeen on saataville tullut uutta tieteellistä tietoa, jonka perusteella vaikuttaa siltä, että siedettävää päiväsaantia olisi tarkistettava. Komissio onkin pyytänyt elintarviketurvallisuusviranomaista arvioimaan nämä tiedot. Elintarviketurvallisuusviranomaisen suorittaman lisäarvioinnin tuloksia odotetaan toukokuuksi 2008. Sillä välin neuvosto on hyväksynyt enimmäistasot, joita tarkastellaan uudelleen myöhemmin tehtävien päätelmien valossa, minkä vuoksi neuvosto ja komissio ovat laatineet aiheesta yhteisen lausuman.

PÄÄTELMÄT / YHTEISTÄ KANTAA KOSKEVAT YLEISET HUOMIOT

Komissio katsoo, että yhteinen kanta ilmentää täysin komission alkuperäisen ehdotuksen keskeisiä osia ja monien Euroopan parlamentin ensimmäisessä käsittelyssä esittämien tarkistusten henkeä.

Komissio antaakin tukensa yhteiselle kannalle, jonka neuvosto hyväksyi yksimielisesti.

LAUSUMA

Kumariinia koskevan keskustelun pohjalta (ks. kohta 3.4) yhteiseen kantaan on liitetty seuraava yhteinen lausuma:

Neuvosto ja komissio sitoutuvat harkitsemaan liitteen III B osassa esitettyjä kumariinin enimmäismääriä heti, kun Euroopan elintarviketurvallisuusviranomaisen suositus tulee saataville (oletettavasti vuoden 2008 alkupuoliskolla).

Tämän vuoksi neuvosto pyytää komissiota järjestämään välittömästi sen jälkeen, kun viranomaisen suositus on annettu, asiantuntijakokouksen, jossa tarkastellaan teknisiä näkökohtia.